Vermeende aanhitser kry borgtog | Netwerk24
Deur Lwandile Bhengu, News24 29 Julie 2021 16:19
Ngizwe Mchunu, voormalige Ukhozi FM-radiopersoonlikheid, is Donderdag op borgtog van R2 000 vrygelaat nadat hy in die landdroshof in Randburg op aanklagte van aanhitsing tot geweld in die onlangse onluste verskyn het.
Mchunu word ook van 'n oortreding van die Wet op Rampbestuur aangekla.
Hy is vroeër vandeesmaand in hegtenis geneem nadat hy hom aan die polisie in Durban oorgegee het.
Ngizwe Mchunu, voormalige Ukhozi FM-radio-persoonlikheid, verskyn in die hof. Foto: Christopher Moagi
Mchunu het na bewering op 11 Julie op 'n nuuskonferensie in 'n hotel in Bryanston geweld aangehits. Dit was enkele dae nadat oudpres. Jacob Zuma vir minagting van die hof in hegtenis geneem en tronk toe gestuur is.
Die staat het in sy aansoek om borgtog aangevoer dat hy 'n vlugrisiko inhou omdat hy, volgens sy eie erkenning, glo daarin geslaag het om die polisie vyf keer te ontduik voordat hy homself oorgegee het.
Mchunu se regspan het sy beëdigde verklaring in die hof voorgelees, waarin hy sê dat hy sterk bande met die land het en nie sal vlug as hy op borgtog vrygelaat word nie.
Mchunu, 'n stoere ondersteuner van Zuma, het bygevoeg dat hy nie sy drie vroue en 12 kinders sal agterlaat om te vlug as hy op borgtog vrygelaat word nie.
Landdros Gayle Pretorius het gesê sy is oortuig daarvan dat hy sterk emosionele bande met Suid-Afrika het.
"Hy is nie die tipe persoon wat kan bekostig om net te verdwyn nie. Dit is 'n kombinasie van sy verantwoordelikheid teenoor sy vrou (sic) en kinders en sy lojaliteit teenoor Zuma om te sien of hy vrygelaat word," het Pretorius gesê. – News24